《有酒歌》
宋代·李新

晴晹斥沈阴，散漫浮空云。
手提竹豀醪，疾声呼细君。
且涤牛头竹，我欲有所云。
仰看东南天，始见昭回文。
星星眩两目，欻乐还相分。
天下爱浮云，浮云能自寄。
属君乍浮云，要识浮云意。
何必持身苦苦愁，但愿有酒长长醉。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。